  Виталий Пронин Владимир Владыкин20-тӥ мартэ 75 арессэ пусъёз Владимир Владыкин - история наукаосъя доктор, профессор, Удмуртиысь наука удысысь дано ужась, Удмуртилэн Кун премиезлэн лауреатэз, Россиысь вылӥ тодон-валан сётон удысысь дано ужась, Удмуртилэн дано гражданинэз. - Владимир Емельянович, кыӵе учыръёс вылын ӝужаз удмуртъёслэн пуш дуннезы?- Удмурт калык палэнын сылэ дуннеын огыр-бугыр выронъёслэсь. Со милемлы, огласянь, юрттэ но, мукет ласянь, люкетэ но. Удмуртъёслэн пуш дуннезы сярысь вераськиськом бере, валаны кулэ, со пичи выжыысь калыклэн пуш дуннеез шуыса. Милям мукет быдӟалаосмы, мукет вырӟон мугъёсмы.Мон али валтӥсь малпанме верало: удмуртъёс кылдӥзы, трос калыкъёсын артэ улыса, дунне шоры пӧртэм сямен учконъёс пыр, асьсэды утчазы фин-угор, славян, тюрк выжыысь калыкъёсын артэ, язычество, христианство но ислам вискын. Озьы ми, удмуртъёс, бадӟым драмае шедимы. Милям лул дуннемы - язычество, со нырысь матэктӥз исламлы. Бӧрысь пыӵаны кутскиз христианство - тодӥськом ук, удмурт музъем пыр Сибире сюрес кошкиз, татӥ славян миссионеръёс ветлӥзы. Соос асьмелы троссэ кельтӥзы, маке-маке пыӵаз но.Озьы ке но, кужмысь христианствое пыртыса но, православие удмурт калыклэн мугораз но вираз быдэс ӧз выжыяськы. Ӟучъёс юнме уг шуо ук: «Пока гром не грянет, мужик не перекрестится». Со юнме шорысь верамын ӧвӧл. Мар ке но туж кӧшкемыт луыны кулэ, адями черке мед мыноз шуыса. Секыт вакытъёсазы гинэ ӟучъёс Инмарлы вазиськылӥзы. Удмуртъёслы но со сям пыӵамын.- Иське, кин со удмурт? Удмурт луыса вордсконо-а яке удмурт кариськыны бы-гатоно-а?- Шуом, удмурт асьме шаерамы вордскиз, тодэ анай кылзэ, со та выжылэн гинэ пиналыз. Со ассэ удмурт шуыса вера но, шӧдэ но. Та туж кулэ.Жаляса верано, удмуртъёс, еврейёсын яке тюркъёсын ӵошатоно ке, мукет выжыос пӧлы сылмо. Со возьматэ, этнослэн ляб герӟетъёсыз шуыса. Тросэз удмуртъёс капчияк ӟучъёс пӧлы сылмизы. Уноез удмуртъёс бигер луизы. Уката ик та югдур шӧдӥське суро семьяосын. Шуом, атайзы бигер выжыысь ке, удмурт нылкышно, валамон ни, исламе пыре. Таӵе ик югдур Россиын но - ӟуч нылкышноос кавказ калыклэн зӥбетэз улэ пачкало. Вераме потэ паймымон учырез. Татарстанысь Бавлы ёросын вань удмуртъёсын чувашъёсын суро гуртъёс. Татын, чуваш интые, даногес удмурт луыны. Та гуртъёс пумен удмуртомизы. Кылсярысь, огаз сы-ӵе Удмурт-Ташлы гуртын вордскемын кылбурчи Владимир Романов.- Шуо, выжыезъя со чуваш...- Озьы ик вань. Луылэ озьы. Уката но паймымон учыръёс тупалляло. Тани Кияса ёросын Уддяди гуртысь колхозэн кивалтӥз Пилоян фамилиен армян воргорон. Со йылпумъяз гурт удысъя институтэз, шедиз татчы распределениея. Собере удмурт нылэз кышно басьтӥз. Вордскизы нылпиоссы - соос удмурт кыллэн кӧкыяз быдэсмизы, пӧртэм конкурсъёсын но фестивальёсын вормылӥзы.Мукет выжыысь кариськон трос мугъёсын герӟаськемын. Тани тодмо профессор Юрий Перевощиков егит удмурт кадръёс - экономистъёс, юристъёс - будэтон пумысен сюлмаськыны кутскиз, валтӥсез курон вал - удмурт кылэз тодон. Та проект сыӵе гочатӥз: удмурт шуыса гожтӥськизы бигеръёс но, ӟучъёс но, армянъёс но. Ӟеч образование понна соос выжызэс бугыръяны кутскизы.- Валантэм процесс со, Владимир Емельянович. Озьыен, удмурт луыны яра минутлы яке арлы гинэ но?- Зэм. Но адями удмурт луыны быгатэ пыраклы но. Иське, солэн пуш дуннеез ӧз сураськы, ӧз бугырскы. Тани чиганъёс ик. Соослы кулэ ке, улытозязы дас пол но осконзэс воштозы. Озьы ке но соос чиган луэмысь уг дугдо. Кун Кенешлэн депутатэз Софья Широбокова удмурт ӧвӧл, но удмурт кылын вераське. Быземын удмурт воргоронлы, республикаысь политикаын вылӥ интыын вал. Удмуртъёс со понна - одӥг минутлы гинэ ӧвӧл, быдэс улонлы. Али ӟеч сяме пыриз «Ӟечбуресь, гажано эшъёс» шуыса вазиськон. Но со уз юртты удмурт кылэз секыт югдурысь поттыны. Малпасько, асьмелэн национальной школаын бадӟым шугъяськон кылдэмын. Алама югдур быдэс дышетон удысын. Покчи классъёс бере вань удмуртомон мылкыд ыше.- Тӥ малпамъя пичи выжы калыклэн кыӵе огъя тусыз?- Вералэ ай, ӟуч калык - бадӟым этнос? Валэктон одӥг - зэм, бадӟым. Нош быдэс дуннеын улӥсьёсын ӵошатоно ке, со пичи луэ ни. Вань сыӵе валан: калык пичи лыдъемъёс пӧлы пыре, ог 100 сюрс адямилэсь ичигес ке. Удмуртъёсты таӵеос пӧлы пыртыны уг луы. Фин-угор калыкъёс пӧлын асьме выжы бадӟым адске, со лыдызъя 2-тӥ интыын. Вань-а пичи калыкъёслэн азинскон сюрессы? Вань, дыр.Тани эстонъёс малпазы 1 миллионлэсь тросгес луыны. Соос гань-ганесь, дыртӥсьтэмесь ке но, та ужпумез вормизы ук. Мыным туж кельше, эстонъёс Америкаысь писательлэсь Э. Хемингуэйлэсь гожтэмзэ тодазы ваё ке: котькуд бадӟым портын эстон моряк пумиське, пе.Нош чеченъёс нокыӵе декларациостэк миллион кузя луизы. Мон тодӥсько на сыӵе секыт вакытъёсты, куке чеченъёс мукет выжыослэсь бере кылизы. Нокыӵе шугадӟонъёс шоры учкытэк, берло дасо аръёсы соос калыксэс йылэтӥзы. Чечен семьяосын 5-7 нылпи будэто. Удмуртъёслэн но трос нылпиё семьяоссы азьло вал. Тани тодмо суредась Пётр Ёлкин 12-тӥ пинал вылэм. Нош али удмурт семьяосын одӥг-кык пинал.- Асьмеос шара, ватытэк вераськыны кенешимы. Валасько, ас калыкедлэсь умойзэ гинэ пусйысалыд кадь. Нош кыӵе ляб интыоссы вань удмуртъёслэн?- Ас калыкед сярысь вераны туж капчи но, туж секыт но. Со тынад калыкед, тон сое тодӥськод, пушласянь лэйкатӥськод, урод палъёссэ шӧдытэк кылемъяськиськод. Удмурт котьку сямен возьдаське. Та сям сомында даур ӵоже пыӵамын. Удмурт гуртъёс инкуазе ватӥськемын. Монэ асме но пыкылӥзы, вылӥ должносте пуксьыны пумит шуыса. Паймылӥ, малы озьы шуо? Собере валэктон шедьтӥ. Зэм но, мон быгатӥсько вал Москвае кыльыны, ООН-ын ужаны, проректор луыны. Со понна мыным ас удмурт пуш дуннеелэсь палэнсконо луысал, мон солы дась ӧй вал. Мынам выны ужаз министрлэн воштӥсез луыса. Быгатысал министрозь ӝутскыны - сямыз ӧз сёты, дыр.- Со дыре ик туала удмуртъёс пӧлын мукет сям кузёяське: керпотонзэс ыштыса, укыр ачимъясько.- Туж шонер. Со озьы дуннеысь «плюс» но «минус» артэ вуо. Нэнэе шуылоз вал: «Удмуртэз ӝӧк сьӧры уд пукты, сэре ӝӧк сьӧрысь уд потты». Со удмуртлэн тужгес секыт палыз. Шуо, шӧмаськем удмуртлэсь шаплыгес муртэ уд шедьты. «Кумышка пьём, рубашки рвём, карактер кажем». Озьы востэмъяськон уродъяськонэ выже.- Асьмеос ӵемысь ӵошатӥськом уйпал но лымшор удмуртъёсты. Нош Башкортостанысь яке Татарстанысь удмуртъёслэн пуш дуннезы эшшо мукетгес, дыр.- Вань огкадез но, висъясез но. Ымныр туссыя но соос пӧртэмесьгес. Уйпал удмуртъёс пӧлысь тросгес потэмын кивалтӥсьёс. Лымшорысь удмуртъёс, мынам чакламея, юнгес кыстӥсько творчество котыре, пӧлазы трос гожъяськисьёс, крезьгурчиос, суредасьёс. Уйпалан ӟучо-удмурто верасько ке, лымшорын удмурт-бигер кылъёс чузъясько. Уката со али кылемын Татарстанысь но Башкортостанысь удмуртъёс пӧлын. Тодосчи Михаил Атаманов, грак кыралъёсын быдэсмем мурт, шуылӥз: Удмуртилэн уйпалаз шокан ик быре - нюлэс, пе, пачкатэ. Нош мон понна тэль - инкуазьлэн тужгес ӟеч интыез. Отын мон ноку уг ышы, нош городын капчиен йыромыны быгато.- Озьы ке но воштӥське инкуазь, мукетъёс пӧлы сылме калык...- Али тросэз сюлмасько, кытын улыны умойгес шуыса. Мон малпасько, ӟечгес инты пумысен сюлмаськоно ӧвӧл, утчано, кытын дорын кадь. Малы мыным муртлэн раез?Алексей Арзамазов Туспуктӥз Владимир Беломорских  